b'\n_START_ARTICLE_\nApep\n_START_SECTION_\nRazvoj\n_START_PARAGRAPH_\nRa je bil son\xc4\x8devo bo\xc5\xbeanstvo, prina\xc5\xa1alec svetlobe in zato branitelj boginje Maat. Na Apepa so Egip\xc4\x8dani gledali kot najve\xc4\x8djega Rajevega sovra\xc5\xbenika in ga zato imenovali Rajev sovra\xc5\xbenik in "gospodar kaosa"._NEWLINE_Predstavljali so si ga kot veliko ka\xc4\x8do ali plazilca, v\xc4\x8dasih tudi krokodila, in ga kot takega imenovali Ka\xc4\x8da iz Nila in Hudobni plazilec. V nekaterih opisih je bil dolg pet metrov in imel glavo iz kremena. _NEWLINE_Nekaj opisov Apepovega nastanka pravi, da je bil rojen za Rajem, obi\xc4\x8dajno iz njegove popkovine. Iz tega je mogo\xc4\x8de sklepati, da ni spadal med prvobitne sile egip\xc4\x8danske teologije, ampak je bil posledica Rajevega rojstva. To pomeni, da je bilo zlo v egip\xc4\x8danski teologiji posledica borbe posameznika proti neobstoju.\n_START_SECTION_\nBorbe z Rajem\n_START_PARAGRAPH_\nZgodbe o Apepovih bitkah z Rajem so se izpoponile v Novem kraljestvu. V ve\xc4\x8d zgodbah je moral Apep vsak dan le\xc4\x8di tik za obzorje, se pravi, da je postal del podzemnega sveta. V nekaterih zgodbah je vsak dan \xc4\x8dakal Raja na zahodni gori Bakhu, kjer je zahajalo sonce. V drugih je tik pred zoro pre\xc5\xbeal na Raja v Deseti pokrajini no\xc4\x8di. Zaradi \xc5\xa1tevilnih lokacij, na katerih se je pojavljal, so ga imenovali Obkro\xc5\xbeevalec sveta. Verjeli so, da lahko njegovo stra\xc5\xa1no rjovenje povzro\xc4\x8di bobnenje v podzemnem svetu. Miti so v\xc4\x8dasih pravili, da je bil Apep tam ujet, ker je Ra strmoglavil prej\xc5\xa1njega vrhovnega boga, ali zato, ker je bil hudoben._NEWLINE_Sarkofa\xc5\xa1ka besedila pravijo, da je Apep uporabil \xc4\x8darobni pogled, da bi premagal Raja in njegovo spremstvo. Raju so v borbah z Apepom pomagali \xc5\xa1tevilni branilci iz njegovega spremstva, vklju\xc4\x8dno s Setom in morda Rajevim o\xc4\x8desom. Apepove premike so imeli za povzro\xc4\x8ditelje  potresov, bitke s Setom pa za povzro\xc4\x8ditelje neurij. V eni od pripovedi je Ra premagal Apepa v obliki ma\xc4\x8dke. Nekaj pripovedi omenja, da je bil rojen iz Rajeve popkovine.'